Prekladacia správa

Jedným z nevyhnutných predpokladov plynulej realizácie programov a projektov financovaných zo štrukturálnych fondov a Kohézneho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov.
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 1.0 bol schválený uznesením vlády č. 835/2006 zo dňa 08.10.2006.
Materiál upravuje finančné riadenie štrukturálnych fondov a Kohézneho fondu pri implementácii operačných programov v rámci cieľa Konvergencia a Regionálna konkurencieschopnosť a zamestnanosť. Zároveň predmetom materiálu je aj finančné riadenie Programu cezhraničnej spolupráce Slovenská republika – Česká republika 2007 – 2013 implementovaného v rámci cieľa Európska územná spolupráca. Tento materiál sa nevzťahuje na implementáciu operačného programu INTERACT II, keďže vláda Slovenskej republiky dňa 1. 10. 2008 schválila uznesením č. 672/2008 Systém riadenia a implementácie operačného programu INTERACT II na programové obdobie 2007 – 2013.
Zmeny v Systéme finančného riadenia štrukturálnych fondov a Kohézneho fondu na programové obdobie 2007 – 2013, verzii 5.0 sa týkajú najmä zohľadnenia zmien vyplývajúcich z upravenej legislatívy ES, legislatívy SR, usmernení EK a aktualizovanej verzie Systému riadenia štrukturálnych fondov a Kohézneho fondu na programové obdobie 2007 – 2013, a to predovšetkým:
•	úpravy lehoty archivácie a uchovávania dokumentov v podmienkach SR vzťahujúcich sa na výdavky a overovanie pomoci ES - minimálne do 31. 08. 2020;
•	zmeny termínov – prechod z pracovných dní na kalendárne dni v celom dokumente;
•	v nadväznosti na udelené výnimky zo Systému finančného riadenia štrukturálnych fondov a Kohézneho fondu na programové obdobie 2007 – 2013 zapracovanie takých povinností pre riadiace orgány, ktoré sa týkajú zainteresovaných subjektov všeobecne;
•	aktualizácie častí v oblasti: nezrovnalosti, opravy financovania a vrátenie finančných prostriedkov, účtovníctvo, finančné výkazníctvo a archivácia;
•	aktualizácie príloh s poradovým číslom 1, 3a, 3b, 7a, 7b, 7c, 7e, 11c, 12a – 12g, 13, 14a, 14c, 15a, 15c, 16a, 16b.
Komplexným cieľom materiálu je zabezpečiť efektívny systém finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov a Kohézneho fondu.
Materiál sa nevzťahuje na ostatné procesy riadenia, ktoré sú metodicky upravené Ministerstvom výstavby a regionálneho rozvoja SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na vládny audit.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál nadobúda platnosť 7. novembra 2009.